Alex Lintuniemi

Alex Michael Lintuniemi (s. 23. syyskuuta 1995 Helsinki) on suomalainen jääkiekkopuolustaja. Hän pelaa Extraligassa HC Kometa Brnossa.
Ura.
Seuraura.
Lintuniemi on Helsingin IFK:n kasvatti. Hän voitti seurassa C-nuorten SM-hopeaa vuonna 2010. Kaudeksi 2011–2012 Lintuniemi siirtyi Jokereihin, joissa hän voitti kauden päätteeksi B-nuorten Suomen-mestaruuden. Kaudella 2012–2013 Lintuniemi nousi vain kolmen A-junioriottelun kokemuksella 17-vuotiaana Jokereiden A-nuorten kapteeniksi. Hän debytoi kauden aikana myös miesten peleissä pelattuaan 11 Mestis-ottelua lainalla Kiekko-Vantaassa tehopistein 1+2=3.
OHL-joukkue Ottawa 67’s varasi Lintuniemen koko toisena pelaajana kesällä 2013, jolloin häntä ennen varattiin vain Dmitri Osipov. Lintuniemi siirtyi joukkueeseen kaudeksi 2013–2014. Vuotta myöhemmin Los Angeles Kings varasi hänet toisella kierroksella 60. pelaajana . 
Kaudella 2014–2015 Lintuniemi oli 67’sin tehokkain puolustaja tehoilla 7+29=36. OHL-kauden päätteeksi, huhtikuussa 2015 hän siirtyi amatööritry-out-sopimuksella AHL-joukkue Manchester Monarchsin vahvuuteen. Vain muutamaa päivää myöhemmin Lintuniemi teki kolmivuotisen tulokassopimuksen Los Angeles Kingsin kanssa.
Syksyn 2015 harjoitusleirillä Kings lähetti Lintuniemen ensin uuteen farmijoukkueeseensa, Ontario Reigniin. Kauden 2015–2016 kynnyksellä hänet lähetettiin kuitenkin edelleen pelaamaan ECHL-liigaa Manchester Monarchsiin. Hän pelasi siellä lopulta koko kauden. Lintuniemen tulokaskausi ECHL:ssä toi 38 runkosarja- ja viidessä playoff-ottelussa tehot 1+17=18. Kauden 2016–2017 hän pelasi AHL-joukkue Ontario Reignin vahvuudessa. Lintuniemen varsinainen tulokaskausi liigassa toi 41 runkosarja- ja viidessä playoff-ottelussa tehot 2+8=10. Myös kauden 2017–2018 hän pelasi kokonaan Reignissa, jossa Lintuniemi otti askeleen kehityksessään ja teki runkosarjassa 64 ottelussa 24 tehopistettä. Heinäkuussa 2018 hän teki Kingsin kanssa vuoden mittaisen, kaksisuuntaisen ja 650 000 dollarin arvoisen jatkosopimuksen.
Kings asetti Lintuniemen syksyn 2018 harjoitusleirin päätteeksi siirtolistalle. Koska mikään toinen NHL-seura ei napannut häntä vuorokauden kuluessa, Kings lähetti Lintuniemen farmijoukkue Ontario Reigniin. Hän pelasi joukkueessa koko kauden 2018–2019 tehden AHL:n yhden kauden piste-ennätyksensä tehoilla 5+20=25. 
Heinäkuussa 2019 Lintuniemi teki vapaana agenttina vuoden mittaisen, kaksisuuntaisen ja 700 000 dollarin arvoisen sopimuksen Carolina Hurricanesin kanssa. Syksyn harjoitusleirin päätteeksi seura lähetti hänet siirtolistan kautta farmijoukkue Charlotte Checkersiin. Lintuniemi pelasi siellä neljä ottelua ilman tehopisteitä, kunnes marraskuussa Hurricanes asetti hänet ehdottomalle siirtolistalle. Koska mikään toinen NHL-seura ei napannut Lintuniemeä vuorokauden kuluessa, hänen sopimuksensa purettiin. Seuraavana päivänä Lintuniemen vahvistettiin siirtyvän loppukauden 2019–2020 kattavalla sopimuksella SM-liigajoukkue Pelicansiin. Hän pelasi 28 runkosarjaottelua tehopistein 2+4=6, kunnes helmikuussa 2020 Lintuniemen sopimus purettiin. Pelicansin urheilutoimenjohtaja Janne Laukkasen mukaan ratkaisu oli tilanteessa molempien osapuolten intressien mukainen. Seuraavana päivänä Lintuniemi siirtyi kevääseen 2022 asti ulottuvalla sopimuksella JYPiin. Lintuniemi pelasi siellä loppukaudella yhdeksän runkosarjaottelua ilman tehopisteitä. 
Kesken kauden 2020–2021, marraskuussa 2020, Lintuniemen sopimus JYPin kanssa purettiin yhteisymmärryksessä. Joulukuussa hän siirtyi loppukauden kattavalla sopimuksella KHL:n kazakstanilaisseura Barys Nur-Sultaniin. Lokakuussa 2021 Lintuniemi siirtyi loppukauden 2021–2022 kattavalla sopimuksella Tšekin Extraligan BK Mladá Boleslaviin oltuaan alkukauden ilman sopimusta.
Maajoukkueura.
Lintuniemi pelasi alle 20-vuotiaiden MM-kilpailuissa vuonna 2015 sekä alle 18-vuotiaiden MM-kilpailuissa vuonna 2013, jolloin hän voitti pronssia. Lintuniemi pelasi myös Ivan Hlinkan muistoturnauksessa vuonna 2012 voittaen hopeaa. Yhteensä hän on pelannut 11 nuorten ja 39 poikien maaottelua.
Suomen A-maajoukkueessa Lintuniemi on pelannut kolme ottelua ilman tehopisteitä. Hän teki A-maajoukkuedebyyttinsä Karjala-turnauksessa 5. marraskuuta 2020 Helsingin Hartwall Arenalla alle 20-vuotiaiden maajoukkuepelaajista koottua Venäjää vastaan. Lintuniemi merkittiin Suomen nelospuolustajapariin Elmeri Erosen viereen. Hän sai ottelun avauserässä yhden kahden minuutin jäähyn kampituksesta.
Pelityyli.
Isokokoinen Lintuniemi on kuvaillut itseään pelityyliltään kahden suunnan puolustajaksi. JYPin urheilutoimenjohtaja Mikko Viitanen kuvaili häntä helmikuussa 2020: